**Noteikumu** **"Grozījumi Ministru kabineta 2013. gada 2. aprīļa noteikumos Nr. 182 "Noteikumi par stacionāru piesārņojuma avotu emisijas limita projektu izstrādi” projekta
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Noteikumu "Grozījumi Ministru kabineta 2013. gada 2. aprīļa noteikumos Nr. 182 "Noteikumi par stacionāru piesārņojuma avotu emisijas limita projektu izstrādi” projekta (turpmāk - noteikumu projekts) izstrādāts, lai aktualizētu un pilnveidotu spēkā esošās prasības attiecībā uz operatora plānotās darbības radītā gaisa piesārņojuma novērtējumu jeb emisijas limitu projekta izstrādi. Noteikumu projekts precizē, kādos gadījumos jāizstrādā projekts, kā arī projekta saturu, iesniedzamās informācijas apjomu un iestādes, kas var sagatavot projekta izstrādei nepieciešamo informāciju.Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts, lai aktualizētu un pilnveidotu spēkā esošās prasības attiecībā uz operatora plānotās darbības radītā gaisa piesārņojuma novērtējumu jeb emisijas limitu projekta izstrādi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekta mērķis ir precizēt un aktualizēt prasības, kas operatoram jāievēro veicot savas paredzētās darbības ietekmes novērtēšanu. Pēdējo 6 gadu laikā ir radusies nepieciešamība precizēt atsevišķas prasības, kas iekļautas spēkā esošajā regulējumā.Noteikumu projekts paredz veikt šādas izmaiņas:1. Noteiktas prasības par emisijas limitu projekta izstrādi C kategorijas sadedzināšanas iekārtām. Iekļautas prasības no Ministru kabineta 2004. gada 14. decembra noteikumu Nr. 1015 "Vides prasības mazo katlumāju apsaimniekošanai" (turpmāk - MK noteikumi Nr. 1015) 8. - 10. punkta, jo minētos noteikumus plānots atzīt par spēku zaudējušiem un pārējās tajos ietvertās prasības iekļaut Ministru kabineta 2017. gada 12. decembra noteikumos Nr. 736 "Kārtība, kādā novērš, ierobežo un kontrolē gaisu piesārņojošo vielu emisiju no sadedzināšanas iekārtām". Vienlaikus iepriekš MK noteikumos Nr. 1015 noteiktās prasības ir aktualizētas un izslēgta iespēja veikt mazo katlu māju emisiju aprēķinus ar *ADMS Screen* datorprogrammu, jo tā jau ir novecojusi un bieži vien Valsts vides dienestam nav savietojuma ar jaunajām datorprogrammām, lai varētu šo programmu izmantot emisiju aprēķinu veikšanai. Līdz ar to turpmāk šos aprēķinus vairs neveiks Valsts vides dienests, bet tas būs jāveic pašam operatoram. Vairs netiks prasīts veikt emisiju izkliedes modelēšanu visām C kategorijas sadedzināšanas iekārtām, bet tikai tām, kas atrodas teritorijās ar paaugstinātu gaisa piesārņojumu, kuru jauda pārsniedz 1 MW un kuru plānotais dūmeņa augstums nepārsniegs 10 m. Atbilstoši pēdējiem pieejamajiem gaisa kvalitātes monitoringa datiem pilsētas ar gaisa kvalitātes problēmām ir Rīga, Liepāja un Rēzekne.Vienlaikus noteikumu projekts paredz, ka Valsts vides dienests varēs pieprasīt šādas modelēšanas veikšanu gadījumos, kad pastāvēs aizdomas par negatīvu ietekmi uz vidi un cilvēku veselību, kā arī risku pārsniegt noteiktos gaisa kvalitātes normatīvus. 2. Šobrīd nav noteiktas vienotas un saprotamas prasības attiecībā uz veidu, kādā tiek noteikts nepieciešamais dūmeņa augstums tām iekārtām, kuras plānots būvēt starp augstāk esošām dzīvojamām vai publiskām ēkām. Latvijā šī ir aktuālā problēma, jo ir gadījumi, kad emisijas un dūmus radošas iekārtas atrodas blīvi apdzīvotās vietās un daudzstāvu māju iedzīvotāji sūdzas par piesārņota gaisa pieplūdi dzīvokļu iekštelpās caur logiem un ventilācijas sistēmām gadījumos, ja iekārtas dūmenis ir izvietots pārāk zemu.Lai izvairītos no šādām problēmām nākotnē, noteikumu projektā iekļautas šādas jaunas prasības:- iekļautas prasības, kas saistītas ar nepieciešamā dūmeņa augstuma noteikšanu visām A un B kategorijas iekārtām, kā arī sadedzināšanas iekārtām, kuru jauda pārsniedz 5 MW un kuru iedarbības zonā atrodas citas dzīvojamās vai publiskās ēkas, kurās uzturas cilvēki, ventilācijas sistēmas vai dabiskās vēdināšanas āra gaisa ņemšanas ailas, logi vai durvis. Izvērtējumu veic tikai tām iekārtām, kuras plāno gaisu piesārņojošo vielu emisijas izvadīt caur dūmeni. Šis izvērtējums būs emisijas limitu projekta sastāvdaļa un to būs jāiesniedz Valsts vides dienestā vēl pirms piesārņojošās darbības uzsākšanas un iekārtas būvniecības uzsākšanas.- Noteikumu projektā ir iekļauta jauna prasība novērtēt atbilstību gaisa kvalitātes normatīviem, ne tikai 2 metru augstumā no zemes, bet arī citos augstumos, kur iekārtas ietekmes zonā ir iespējama gaisa piekļuve ēku ventilācijas sistēmās vai dabiskās vēdināšanas āra gaisa ņemšanas ailās, logos vai durvīs. Tā kā dūmeņa augstuma izvērtējums būs emisijas limitu projekta sastāvdaļa, tad minētajai prasībai deleģējums noteikts likuma "Par piesārņojumu" 11. panta otrās daļas 1. punktā.3. Noteikumi papildināti ar jaunu datorprogrammu, ko drīkst izmantot piesārņojuma izkliedes modelēšanai.4. Svītrotas normas, kas noteica, ka informāciju par piesārņojuma izkliedei nelabvēlīgiem meteoroloģiskajiem apstākļiem drīkst gatavot tikai valsts sabiedrība ar ierobežotu atbildību "Latvijas Vides, ģeoloģijas un meteoroloģijas centrs" (turpmāk - LVĢMC). Šobrīd šādu informāciju var sagatavot un praksē gatavo ne tikai LVĢMC, bet arī dažādas vides konsultāciju uzņēmumi.5. Noteikts, ka modelēšana par piesārņojuma izkliedi pie nelabvēlīgajiem meteoroloģiskajiem apstākļiem būs jāveic tikai tām iekārtām, kurām to pieprasīs Valsts vides dienests, tādējādi atvieglojot iepriekš noteiktās prasības. Nelabvēlīgie meteoroloģiskie apstākļi noteikumu projekta kontekstā domāti tādi meteoroloģiskie apstākļi (vēja ātrums, virziens, piezemes temperatūra u.c.), kas var ietekmēt piesārņojuma izkliedi, un kuros prognozējams visaugstākais piesārņojuma līmenis konkrētajā vietā, kur plānots veikt piesārņojošo darbību;6. Atvieglotas prasības attiecībā uz emisiju izkliedes karšu sagatavošanu. Turpmāk šādas emisiju izkliedes kartes tiks pieprasītas, ja piesārņojošās vielas summārā koncentrācija pārsniegs 40 % no gaisa kvalitātes normatīva nevis 30 % kā tas tika noteikts iepriekš. Izmaiņas noteiktas balstoties uz Ministru kabineta 2009. gada 3. novembra noteikumos Nr. 1290 "Noteikumi par gaisa kvalitāti" noteiktajiem apakšējiem gaisa piesārņojuma novērtēšanas sliekšņiem, kas nevienai vielai nav noteikti zemāki par 40 % no gaisa kvalitātes normatīva.6. Veikti citi redakcionāli precizējumi un papildinājumi. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija (turpmāk - VARAM), Valsts vides dienests un LVĢMC, Latvijas Vides pārvaldības asociācija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Uzņēmumi, kas veic dažādas piesārņojošās darbības, vides konsultāciju uzņēmumi, Valsts vides dienests, kā arī visa sabiedrība, kas gūst labumu no tā, ka tiek vērtēts uzņēmuma radītais piesārņojums un paredzēti pasākumi šī piesārņojuma samazināšanai. |
| 2. | Tiesiskā regulējuma ietekme uz tautsaimniecību un administratīvo slogu | Samazināsies administratīvais slogs, jo:- informāciju turpmāk varēs iesniegt ne tikai rakstiski un pa pastu, bet arī elektroniski;- turpmāk modelēšana par piesārņojuma izkliedi pie nelabvēlīgajiem meteoroloģiskajiem apstākļiem būs jāveic tikai tiem operatoriem, kuriem to pieprasīs Valsts vides dienests;- atvieglotas prasības saistībā ar emisijas izkliežu karšu sagatavošanu;- vairs netiks izvirzīta prasība veikt izkliedes modelēšanu visiem C kategorijas sadedzināšanas iekārtu operatoriem, kā tas tika noteikts MK noteikumu 1015 8. punktā, bet tikai atsevišķos noteikumu projektā definētajos gadījumos, kuros var rasties vislielākā ietekme uz cilvēku veselību un gaisa kvalitātes normatīvu pārsniegšanu. Vienlaikus operators vairs nevarēs par maksu pieprasīt, lai mazajām katlu mājām izkliedes modelēšanu veic Valsts vides dienests, kā tas tika noteikts iepriekš.Palielināsies slogs saistībā ar to, ka noteikumu projektā iekļauta jauna prasība par papildus izvērtējuma veikšanu un minimālā nepieciešamā dūmeņa augstuma noteikšanu tām iekārtām, kuru iedarbības zonā atradīsies citas dzīvojamās vai publiskās ēkas, kurās uzturas cilvēki, ventilācijas sistēmas vai dabiskās vēdināšanas āra gaisa ņemšanas ailas, logi vai durvis.Noteikumu projekta prasības neskar  Nacionālā attīstības plāna rādītājus, konkurenci un nevalstiskās organizācijas.Noteikumu projekta ietekme uz vidi un cilvēku veselību ir vērtējama pozitīvi.Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Noteikumu projekts saistīts ar 11.06.2020. Valsts sekretāru sanāksmē izsludināto noteikumu projektu "Noteikumi par gaisa piesārņojuma ierobežošanu no sadedzināšanas iekārtām", VSS-470. |
| 2. | Atbildīgā institūcija | VARAM. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Noteikumu projekts un tā sākotnējās ietekmes novērtējuma ziņojums (anotācija) 2020. gada 21.maijā ievietots VARAM tīmekļvietnē [www.varam.gov.lv](http://www.varam.gov.lv) sadaļā “Normatīvo aktu projekti” un 2020. gada 25. maijā Valsts kancelejas tīmekļvietnē [www.mk.gov.lv](http://www.mk.gov.lv) ar aicinājumu sabiedrības pārstāvjiem līdzdarboties noteikumu projekta izstrādē, līdz 2020. gada 4. jūnijam rakstiski sniedzot viedokli par noteikumu projektu. |
| 3. | Sabiedrības līdzdalības rezultāti | Sabiedrības līdzdalības rezultātā nav saņemti iebildumi un priekšlikumi. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts vides dienests, LVĢMC. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts vides dienestam vairs nebūs jāveic mazo katlu māju radītās ietekmes aprēķinus (modelēšanu), kā arī samazināsies slogs saistībā ar to, ka aprēķini tiks pieprasīti tikai tām mazajām katlu mājām, kuru jauda pārsniedz 1 MW un kuru plānotais dūmenis ir zem 10 m, kā arī kas atrodas teritorijās, kur konstatēta cilvēku veselībai neatbilstoša gaisa kvalitāte.  |
| 3. | Cita informācija | Nav. |

Vides aizsardzības un reģionālās attīstības ministra p. i. –

aizsardzības ministrs A. Pabriks

Maslova, 670126586

lana.maslova@varam.gov.lv